
1. Omfang
Dokumentet angir hvilke krav som må oppfylles for at enhetene skal kunne dokumentere overfor mulige eksterne oppdragsgivere at de arbeider systematisk for å oppfylle kravene i helse-, miljø- og sikkerhetslovgivningen (HMS-lovgivningen). 
2. Referanser
Forskrift om systematisk helse-, miljø- og sikkerhetsarbeid i virksomheter.
Lov om arbeidervern og arbeidsmiljø.

NTNUs systematiske HMS-arbeid (HMS-håndboken)
3.  Definisjoner og forkortelser
Ingen.

4. Egenerklæring om HMS – Hva innebærer erklæringen?
Når NTNUs enheter erklærer at de arbeider systematisk for å oppfylle krav i HMS-lovgivningen, erklæres følgende:
1. Enhetens systematiske HMS-arbeid  er tilpasset virksomhetens art, aktiviteter, risikoforhold og størrelse i det omfang som er nødvendig for å etterleve krav i eller i medhold av HMS-lovgivningen. 

2. Enheten sørger for at de lover og forskrifter i HMS-lovgivningen som gjelder for virksomheten er tilgjengelig, og har oversikt over de krav som er av særlig viktighet for virksomheten.


3. Enheten sørger for at arbeidstakerne medvirker slik at samlet kunnskap og erfaring utnyttes.


4. Enheten sørger for at arbeidstakerne har tilstrekkelig kunnskaper og ferdigheter i det systematiske HMS-arbeidet, herunder informasjon om endringer.


5. Enheten kan dokumentere skriftlig at mål for helse, miljø og sikkerhet er fastsatt.


6. Enheten kan dokumentere skriftlig at den har oversikt over virksomhetens organisasjon, herunder hvordan ansvar, oppgaver og myndighet for arbeidet med HMS er fordelt.


7. Enheten kan dokumentere skriftlig at farer og problemer kartlegges og at risiko på denne bakgrunn vurderes, samt at tilhørende planer og tiltak for å redusere risikoforholdene utarbeides.


8. Enheten kan dokumentere skriftlig at rutiner for å avdekke, rette opp og forebygge overtredelser av krav fastsatt i eller i medhold av HMS-lovgivningen iverksettes.


9. Enheten kan dokumentere skriftlig at systematisk overvåkning og gjennomgang av internkontrollen for å sikre at den fungerer som forutsatt foretas.

Kommentar punktene 5 - 9: Dokumentasjonen skal være i den form og det omfang som er nødvendig på bakgrunn av virksomhetens art, aktiviteter, risikoforhold og størrelse. Dokumentasjon som følger av krav i eller i medhold av HMS-lovgivningen, for eksempel instrukser, tillatelser, kompetansebevis, sertifikater o.l. skal inngå. Frivillige sertifikater kan også inngå som en del av dokumentasjonen. 

Ut over HMS-lovgivningen, er NTNU som virksomhet lovlig organisert i henhold til gjeldende skatte- og arbeidsmiljøregelverk når det gjelder ansattes faglige og sosiale rettigheter. 

5. Underskrifter
Ansvarlig leder, dvs. arbeidsgiver i linjen (vanligvis instituttledernivå eller høyere) skal skrive under. Enhetens verneombud skal forelegges egenerklæringen for underskrift.

Vedlegg 1:
Egenerklæring om helse, miljø og sikkerhet (skjema)

